“ฮอนด้า” เลื่อนเปิดโรงงานใน “อู่ฮั่น” 24 ก.พ.นี้ หวังช่วยสกัด “โควิด-19”
“ฮอนด้า” เลื่อนเปิดโรงงานใน “อู่ฮั่น” ออกไปอีกอย่างน้อยถึง 24 ก.พ.นี้ หวังช่วยทางการจีนสกัดการแพร่ระบาดของไวรัส “โควิด-19”
“ฮอนด้า” เลื่อนเปิดโรงงานใน “อู่ฮั่น” ออกไปอีกอย่างน้อยถึง 24 ก.พ.นี้ หวังช่วยทางการจีนสกัดการแพร่ระบาดของไวรัส “โควิด-19”
14 ก.พ. 2563

บริษัทฮอนด้า มอเตอร์ เปิดเผยในวันนี้ (14 ก.พ.63) ว่า บริษัทจะเลื่อนการเปิดทำการโรงงานในเมืองอู่ฮั่นออกไปอีก 1 สัปดาห์ตามการเรียกร้องของเจ้าหน้าที่ท้องถิ่นของจีน โดยเมืองอู่ฮั่นซึ่งเป็นต้นกำเนิดของเชื้อไวรัสโคโรนาสายพันธุ์ใหม่ หรือ COVID-19 (โควิด-19) นั้น เป็นเมืองเอกของมณฑลหูเป่ย และเป็นศูนย์การผลิตรถยนต์ใหญ่ที่สุดเป็นอันดับ 4 ของจีน
ทั้งนี้ ฮอนด้าจะเลื่อนกำหนดเวลาเริ่มการผลิตออกไปอีกอย่างน้อยจนถึงวันที่ 24 ก.พ. หลังจากรัฐบาลมณฑลหูเป่ยประกาศเมื่อวานนี้ว่าจะขยายเวลาหยุดทำการของธุรกิจต่างๆ ออกไปจนถึงวันที่ 20 ก.พ.
สำนักข่าวเกียวโด รายงานว่า ฮอนด้ามีโรงงานผลิตรถยนต์ 3 แห่งอยู่ในเมืองอู่ฮั่น โดยมีกำลังการผลิตปีละ 600,000 คัน นอกจากนี้ ฮอนด้ายังมีการผลิตรถจักรยานยนต์ในจีนด้วย
อย่างไรก็ตาม ฮอนด้าระบุว่า บริษัทยังไม่มีแผนจะเปลี่ยนแปลงกำหนดการเปิดโรงงานผลิตรถยนต์ในเมืองอื่นๆในจีน โดยโรงงานในเมืองกว่างโจวเตรียมเริ่มเปิดทำการผลิตอีกครั้งในวันจันทร์ที่จะถึงนี้